Előterjesztés Zalakaros Város Önkormányzata Képviselő-testületének 2023. szeptember 21. napján tartandó ülésére.
Napirend címe: Beszámoló a lakóhely környezeti állapotáról, parlagfű elleni védekezés helyi feladatairól beszámoló, a parlagfű elleni helyi védekezés 2024. évi program elfogadása

Az előterjesztést készítette: Bányai Edit
Tisztelt Képviselő-testület!

I. Beszámoló a lakóhely környezeti állapotáról

A környezet védelmének általános szabályairól szóló 1995. évi LIII. törvény 46. § (1) bekezdés e) pontja kimondja, hogy „A települési önkormányzat a környezet védelme érdekében elemzi, értékeli a környezet állapotát illetékességi területén, és arról szükség szerint, de legalább évente egyszer tájékoztatja a lakosságot.” 

Fentiek alapján a város környezeti állapotáról a rendelkezésre álló adatok alapján a mellékletben szereplő tájékoztatást adom.
II. Beszámoló a parlagfű elleni védekezés 2023. évi helyi feladatairól

Zalakaros Város Önkormányzat Képviselő-testülete a 214/2022. (XII.15.) számú határozatával elfogadta a parlagfű elleni védekezés helyi feladatairól szóló előterjesztést. Az ütemterv szerint márciustól folyamatosan, a vegetációs idő végéig ellenőrzésre kerülnek az inagatlanok. A parlagfű elleni helyi védekezés 2023. évi programjáról az alábbi tájékoztatást adom.
1. Hatóságok együttműködése:

Hatósági eljárásaink során a parlagfű mentesítésben érintett hatóságokkal (ZVMKH Nagykanizsai Járási Hivatal Földhivatali Osztály, Zala Megyei Kormányhivatal) szükség szerint egyeztettünk. Az ellenőrzéseink során feltárt elhanyagolt zártkerti ingatlanok esetében a Nagykanizsai Járási Hivatal Földhivatali Osztályát megkerestük az eljárások lefolytatása érdekében.
2. Ingatlanok ellenőrzése:
Az ingatlanok helyszíni ellenőrzése ütemezetten, valamint lakossági bejelentés alapján a településgondnoksággal együttműködve történt, történik folyamatosan a vegetációs idő végéig.  Parlagfűvel fertőzött ingatlan az idei évben nem került a hatóság látókörébe.
Gondozatlan, gazos ingatlan miatt 2023. szeptember 7. napjáig 53 db kötelezés került kiküldésre. Az eddigi gyakorlat szerinti felhívás helyett határozatban köteleztük az érintett ingatlanok tulajdonosait az Önkormányzati rendeletben foglalt kötelezettség teljesítésére. Bevezetésre került a Közigazgatási Szakciók Nyilvántartásba való rögzítése azon ingatlan tulajdonosainak, akik a kötelezés véglegessé válását követően sem tettek eleget a rendelet előírásainak. Bírság kiszabására 8 fő ingatlantulajdonossal szemben került sor, ismételt kötelezés 2 alkalommal került kiküldésre. Az ingatlanok közt 2 db a Magyar Államot képviselő Nemzeti Földügyi Központ kezelésében van, ők 2023. III. negyedév végéig kértek haladékot, forráshiányra tekintettel. A legnagyobb problémát a külföldi állampolgárok tulajdonában lévő ingatlanok okozzák. Sok esetben a kiküldött kötelezés “cím nem azonosítható” jelzéssel került vissza, mivel a tulajdoni lapon az ingatlan megszerzésének időpontjában aktuális lakcím került feltüntetésre. Ennek elkerülése érdekében minden esetben egyeztetés történik az adóügyi oszállyal, hogy az adott ingatlan tulajdonosa megfizette e az éves kommunális, vagy építményadót, jelentett e be új lakcímet, elérhetőséget.  Az idei évben azon ingatlan tulajdonosainak, akiknek az aktuális lakcíme nem ismert, hirdetményi úton tettük közzé a kötelezést. 
A 2023. évi eredményeket értékelve megállapítható, hogy az ingatlantulajdonosok együttműködőek voltak. Több tulajdonos telefonon, emailben, valamint az elektronikus Önkormányzati portál igénybevételével küldött visszajelzést a kötelezés kézhezvétele után, melyben tájékoztták a hivatalt az ingatlan rendbetételének megtörténtéről, fotó dokumentációt is csatolva. Negatívumként említendő, hogy érkezett észrevétel Zalakaros Város Önkormányzata tulajdonában lévő gazos ingatlanok tekintetében is. 
2024. évben is folytatni kell a meghatározott feladatok elvégzését, illetve az ellenőrző munka hatékonyságának növelését. A munka eredményessége azon múlik, hogy az ingatlantulajdonosok mennyire veszik komolyan a hatóságunk munkáját, amely szoros összefüggést mutat a szankció kmértékével. Ezzel párhuzamosan nagyobb gondot kell fordítani az önkormányzat tulajdonában lévő ingatlanok rendbetételére.
3. Pályázatfigyelés:

A 2023. évben nem volt parlagfű mentesítéshez kapcsolódó pályázat.
III.  A parlagfű elleni védekezés 2024. évi helyi feladatai
Az előző évek tapasztalatai, valamint a testület által meghatározottak alapján állítottuk össze a 2024. évi parlagfű elleni védekezés feladattervét. A program alapelvei az előző évekhez hasonlóan a következők

· a parlagfű elleni védekezés elsősorban az ingatlanok tulajdonosainak jogszabályokban meghatározott kötelezettsége, 

· az önkormányzat a közterületek és saját tulajdonában lévő ingatlanok folyamatos gondozását példamutatóan elvégzi, 

· a Közös Önkormányzati Hivatal a növényvédelmi szakhatósággal együttműködve folyamatosan ellenőrzi az ingatlanokat és a jogszabályokban meghatározat kényszerítő eszközöket is alkalmazva határozottan fellép a szabálysértőkkel szemben, 

· az önkormányzat a lakossággal, intézményekkel, civil szervezettekkel együttműködve elősegíteti az érintettek széleskörű összefogását, 

· az ellenőrzés és kényszerítés a legelterjedtebb parlagfű mellett az egyéb allergiát kiváltó növényekre és más természetkárosító és a településképet rontó gyomokra is kiterjed, 

· szükség esetén közérdekű védekezés elrendelésével kell a károsítók terjedését megakadályozni.

2024. évben az alábbi intézkedéseket tervezzük megvalósítani.

1. A parlagfű mentesítésben érintettek együttműködési formáinak továbbfejlesztése, egyeztetés a városfejlesztési osztály, település gondnokság, a Zala Megyei Kormányhivatal, és a helyi civil szervezetek képviselőivel.

Ütemezés: február-június

2. Folyamatos pályázatfigyelés és pályázatbenyújtás

Az év folyamán a pályázati lehetőségeket figyelemmel kell kísérni és a pályázatot elkészíteni.

Ütemezés: januártól folyamatosan

3. Lakosság, intézmények, gazdálkodók tájékoztatása tulajdonosi kötelezettségeiről, a mentesítés eszközeiről és felhívás az önkormányzat által szervezett akciókról. 

Ütemezés: májustól folyamatosan

4. Belterületi ingatlanok ellenőrzése, szükség esetén hatósági eljárás lefolytatása a település jelzései alapján. Március hónapban felhívás megjelenítése a honlapon, képújságban, illetve a facebookon a tulajdonosok tisztántartási kötelezettségére, illetve a problémás ingatlantulajdonosok megkeresése. Gazos ingatlan esetében kötelezni kell a tulajdonost a védekezésre. A kötelezés eredménytelensége, illetve parlagfű esetén közérdekű védekezést kell elrendelni és növényvédelmi bírság kiszabatásáról kell intézkedni. Külön figyelmet kell fordítani a korábbi években gazos ingatlanokra.

Ütemezés: június-augusztus

5. Külterületi és zártkerti ingatlanok ellenőrzése a település gondnoksággal, az adatszolgáltatás megküldése a Nagykanizsai Járási Hivatal Járási Földhivatala számára.

Kiemelten kell kezelni a 0164 és 0166 hrsz-ú (gyümölcsös) valamint a Zalakaros - Zalakomár összekötő út menti külterületi ingatlanokat. 

Ütemezés: június-szeptember 

A településgondnokság az ellenőrzés során a Képviselő-testület 275/2016. (XI.17.) számú határozata alapján köteles eljárni.

„Képviselő-testület 275/2016. (XI.17.) számú határozata:


3/ A településgondnokság a parlagfű és gyomszennyezettség vizsgálata során a település teljes közigazgatási területére legyen figyelemmel és a külterületen észlelt problémákat is jelezzék a Zalakarosi Közös Önkormányzati Hivatal felé, hogy továbbítható legyen a jelzés az illetékes, eljáró hatóság felé.”

6. A Képviselő-testület 290/2018. (XI.22.) számú határozata alapján lakossági gyűjtőakció nem kerül megszervezésre, azonban az önkormányzat a rendelkezésre álló információs csatornákon keresztül lelkesíti a lakosságot a parlagfű elleni védekezésre.

Ütemezés: május-augusztus

7. A parlagfű mentesítés programjának értékelése, a jövő évi feladatok előkészítése. 

Ütemezés: október

Határozati javaslat:

A Képviselő-testület 

1) Zalakaros város környezeti állapotáról készült tájékoztatást elfogadja.

2) Felkéri a Polgármestert, hogy a lakóhely környezeti állapotáról a lakosságot a 2024. februári Lakossági Fórumon tájékoztassa.

3) Tudomásul veszi a parlagfű elleni védekezés 2023. évi programjáról szóló tájékoztatást.

4) Elfogadja a parlagfű elleni védekezés 2024. évi feladatairól szóló munkatervet és elrendeli annak ütemterv szerinti végrehajtását.

5) Felkéri a Hivatalt, hogy a feladatok előkészületeiről és a program végrehajtásáról tájékoztassa a Képviselő-testületet.

Határidő:            folyamatos, illetve 2. pont esetében 2024. február, az 5. pont esetében 2024. október

Felelős:               Novák Ferenc polgármester

Zalakaros, 2023. szeptember 6.
                                                            




 Novák Ferenc

                                                             




  polgármester
